Hazaro rezervatas

Hazaro valstybinis gamtinis rezervatas () – saugoma gamtos teritorija vakarų Turkmėnistane, Balkano velajate, Kaspijos jūros pakrantėje. Susideda iš 3 dalių – Hazaro (seniau Čelekeno) ruožo Tiurkmenbaši įlankos pakrantėse, Esenguli ruožo ir Ogudžali salos.

Rezervatas įsteigtas 1932 m., siekiant išsaugoti sekliavandenių Kaspijos jūros įlankų gamtą su flamingų žiemavietėmis. Iki 1968 m. vadintas Gasan Kuli visasąjunginiu ornitologiniu rezervatu (), iki 1994 m. – Krasnovodsko ornitologiniu rezervatu.

Šiaurinė rezervato dalis apima Tiurkmenbaši, Šiaurės Čelekeno įlankas, 1 km pločio jų pakrantės ruožą ir Osušno salas; plotas 1920 km², iš jų 1800 km² akvatorijos. Pietinę dalį sudaro 80 km ilgio, 7 km pločio Kaspijos jūros pakrantės juosta, buvusių Gasan Kulio įlankos ir Didžiojo Delilio ežero teritorija, Mažojo Delilio ežeras ir Atreko salpa; plotas 690 km². Įlankos druskingos, seklios, nuo Kaspijos jūros atskirtos siauros Tiurkmenbaši nerijos. Pietinės dalies ežerai gėli. Daug pelkių. Kritulių 100–150 mm per metus.

Rezervato įlankų ir nerijų pakrantės gausiai apaugusios nendrėmis ir švendrais, giliau sausumoje – dykumų augalija. Aptikti 42 rūšių žinduoliai, 30 rūšių ropliai, daugiau kaip 280 rūšių paukščiai. Įlankose žiemoja daugiau kaip 160 rūšių migruojančių paukščių (antys, kirai, tilvikai, pilkosios žąsys, gulbės). Vandens telkiniuose gausu įvairių žuvų.

Nuo 1974 m. rezervatas buvo Ramsaro konvencijos saugoma šlapynė, bet po TSRS griūties tokio statuso neteko, nes Turkmėnistanas neratifikavo Ramsaro konvencijos. И. С. Зонн. «Каспийская энциклопедия» (Москва, издательство «Международные отношения», 2004 год), «Х». – «Хазарский заповедник (до 1994 года – Красноводский)»

 Šaltiniai 

Kategorija:Turkmėnijos geografija
Kategorija:Rezervatai